Saku Forsblom

Saku Forsblom (s. 23. marraskuuta 1997 Mikkeli) on suomalainen jääkiekkopuolustaja, joka pelaa Mestis-joukkue Jokereissa. Hän toimii joukkueen kapteenina.
Ura.
Forsblom on Mikkelin Jukurien kasvatti. Kaudella 2014–2015 hän toimi seuran B-nuorten Mestisjoukkueen kapteenina. Forsblom oli tehoilla 7+8=15 joukkueen tehokkain puolustaja. Kaudella 2017–2018 hän oli Jukurien A-nuorten tehokkain puolustaja tehoilla 3+12=15. Kaudella 2018–2019 Forsblom toimi joukkueen kapteenina. Hän oli joukkueen tehokkain puolustaja tehoilla 5+25=30, joilla Forsblom jakoi A-nuorten SM-liigan alku- ja runkosarjan puolustajien pistepörssin kymmenennen sijan Jokereiden Jesper Henrikssonin, Bluesin Lauri Sertin ja Kärppien Olli Vanttajan kanssa.
Kaudeksi 2019–2020 Forsblom siirtyi vuoden mittaisella sopimuksella Mestis-joukkue Imatran Ketterään. Hänen tulokaskautensa toi siellä 46 runkosarjaottelussa tehot 2+4=6. Forsblom pelasi myös neljä Suomen Cupin ottelua tehden yhden syöttöpisteen. Turnaus päättyi Ketterän voittoon. Kaudeksi 2020–2021 hänet nimettiin joukkueen varakapteeniksi. Forsblom voitti kauden päätteeksi Mestiksen mestaruuden. Helmikuussa 2021 Ketterä lainasi hänet alustavasti neljän ottelun ajaksi Forsblomin kasvattajaseuran Jukurien SM-liigajoukkueeseen, jossa hän ensisijaisesti paikkasi Beijer Hockey Gamesiin nimettyjen Axel Rindellin ja Jakub Galvasin poissaoloja. Forsblom teki liigadebyyttinsä 12. helmikuuta 2021 vieraissa Hämeenlinnan Pallokerhoa vastaan. Hänet merkittiin joukkueensa kolmospuolustajapariin Tom Grönblomin viereen. Forsblom sai ottelussa jääaikaa 17.35 minuuttia. Hän keräsi myös teholukeman –2 ja sai yhden kahden minuutin jäähyn kiinnipitämisestä. Forsblom pelasi Jukureissa kaikkiaan kuusi ottelua ilman tehopisteitä.
Toukokuussa 2021 Forsblom teki Jukurien kanssa kaksivuotisen SM-liigasopimuksen. Hän pelasi varsinaisen tulokaskautensa 2021–2022 aikana 31 runkosarjaottelua ilman tehopisteitä. Syyskuussa 2021 Jukurit lainasi Forsblomin kahden ottelun ajaksi Mestis-joukkue Iisalmen Peli-Karhuihin. Helmikuussa 2022 seura lainasi hänet ja Veli-Matti Tiuraniemen yhden ottelun ajaksi Saimaan Pallon SM-liigajoukkueeseen paikkaamaan puolustuksen poissaoloja. Kaudella 2022–2023 Forsblomin rooli jäi varsin pieneksi ja hän pelasi Jukureissa 19 runkosarja- ja kolme Mestarien liigan ottelua ilman tehopisteitä. Lokakuussa 2022 Jukurit lainasi Forsblomin ottelukohtaisella sopimuksella Mestis-joukkue Heinolan Peliittoihin, jossa hän pelasi kolme ottelua. Marraskuussa Jukurit lainasi Forsblomin joulutaukoon asti kestävällä sopimuksella Rovaniemen Kiekkoon, jossa hän pelasi viisi ottelua.
Kaudeksi 2023–2024 Forsblom siirtyi vuoden mittaisella sopimuksella Mestis-joukkue Jokereihin. Hänet nimettiin joukkueen kapteeniksi. Helmikuussa 2024 Forsblom teki Jokereiden kanssa vuoden mittaisen jatkosopimuksen. Kaudeksi 2024—2025 Forsblom nimettiin joukkueen varakapteeniksi joukkueen nimettyä paluumuuttaja Valtteri Filppulan uudeksi kapteeniksi. Tammikuussa 2025 Jokerit vuokrasi Forsblomin yhden ottelun sopimuksella Jukureihin paikkaamaan puolustuksen poissaoloja. Hän teki siinä liigauransa ensimmäisen tehopisteen syöttöpisteellään. Forsblom voitti Jokereissa Mestiksen mestaruuden. Toukokuussa 2025 hän teki seuran kanssa 1+1-vuotisen jatkosopimuksen. Kaudeksi 2025–2026 Forsblom palasi Jokerien kapteeniksi.
Muuta.
Forsblom on kotoisin entisestä Ristiinan kunnasta. Hän valmistui merkonomiksi Etelä-Savon ammattiopistosta keväällä 2016.